จับตา! กลุ่มพลังงานหลังราคาน้ำมันดิบปิดร่วง 5.8% ต่ำสุดรอบ 6 ปีครึ่ง
สัญญาน้ำมันดิบเวสต์เท็กซัส (WTI) ตลาดนิวยอร์กปิดร่วงลงเมื่อคืนนี้ (7 ธ.ค.) หลังจากมีรายงานว่าที่ประชุมกลุ่มประเทศผู้ส่งออกน้ำมัน (โอเปก) ไม่สามารถบรรลุข้อตกลงเกี่ยวกับเพดานการผลิตน้ำมันใหม่สำหรับช่วง 6 เดือนข้างหน้า
8 ธ.ค. 2558

สำนักข่าวอินโฟเควสท์รายงานว่า สัญญาน้ำมันดิบ WTI ส่งมอบเดือนม.ค.ร่วงลง 2.32 ดอลลาร์ หรือ 5.8% ปิด (7 ธ.ค.) ที่ 37.65 ดอลลาร์/บาร์เรล ส่วนสัญญาน้ำมันดิบเบรนท์ส่งมอบเดือนม.ค.ดิ่งลง 2.27 ดอลลาร์ หรือ 5.3% ปิดที่ 40.73 ดอลลาร์/บาร์เรล โดยเป็นระดับราคาที่ต่ำที่สุดตั้งแต่ ก.พ. ปี 2009 หรือในรอบ 6 ปีครึ่ง
สัญญาน้ำมันดิบร่วงลงอย่างหนักหลังจากที่ประชุมโอเปกเมื่อวันศุกร์ที่ผ่านมานั้น ไม่สามารถบรรลุข้อตกลงเกี่ยวกับเพดานการผลิตน้ำมันใหม่สำหรับช่วง 6 เดือนข้างหน้า เนื่องจากโอเปกไม่สามารถคาดการณ์ได้ว่าอิหร่านจะผลิตน้ำมันเพิ่มขึ้นเท่าใดในปีหน้า หลังจากที่ชาติตะวันตกได้ยกเลิกมาตรการคว่ำบาตรต่ออิหร่านเมื่อ 6 เดือนก่อน
ทั้งนี้ แถลงการณ์โอเปกไม่ได้ระบุถึงตัวเลขเพดานการผลิตใหม่แต่อย่างใด ซึ่งเป็นการส่งสัญญาณให้ประเทศสมาชิกยังคงเดินหน้าผลิตน้ำมันในระดับปัจจุบันต่อไปซึ่งเกินเพดานถึงวันละกว่า 1 ล้านบาร์เรล จากเพดานปัจจุบันที่ 30 ล้านบาร์เรล/วัน รายงานระบุว่า ในการประชุมครั้งนี้ อิหร่านยืนยันว่าจะไม่พิจารณาปรับลดการผลิตน้ำมัน จนกว่าจะสามารถผลิตน้ำมันชดเชยช่วงที่ขาดหายไปขณะที่ถูกชาติตะวันตกคว่ำบาตร
ขณะที่สมาชิกโอเปกต่างก็ไม่ต้องการปรับลดโควตาการผลิตของตน โดยอิรักกำลังต้องการเพิ่มรายได้จากการขายน้ำมัน เพื่อให้งบประมาณมีความสมดุล ขณะที่อิหร่านก็ต้องการเพิ่มกำลังการผลิตเพื่อเพิ่มส่วนแบ่งตลาด หลังจากที่หดหายไปในช่วงที่ถูกชาติตะวันตกคว่ำบาตร
ด้านนักลงทุนจับตาดูสำนักงานสารสนเทศด้านพลังงานสหรัฐ (EIA) จะเปิดเผยรายงานสต็อกน้ำมันประจำสัปดาห์ในวันพุธที่ 9 ธ.ค.นี้ เวลา 22.30 น.ตามเวลาไทย หลังสต็อกน้ำมันดิบในรอบสัปดาห์ที่สิ้นสุดวันที่ 27 พ.ย. พุ่งขึ้น 1.2 ล้านบาร์เรล สู่ระดับ 489.4 ล้านบาร์เรล ซึ่งเป็นการเพิ่มขึ้นเป็นสัปดาห์ที่ 10 ติดต่อกัน